Prinses Diana-standbeeld onthul | Maroela Media
Brittanje se prins Willem, hertog van Cambridge (links) en prins Harry, hertog van Sussex onthul 'n standbeeld van hul ma, prinses Diana by The Sunken Garden, Kensington-paleis (1 Julie 2021) (Foto: Dominic Lipinski/POOL/AFP)
Prinse William en Harry het Donderdag hul verskille eenkant toe geskuif om 'n nuwe standbeeld van hul ma, prinses Diana, te onthul op die dag wat sy haar 60ste verjaarsdag sou vier.
Die broers het die standbeeld in die tuin van Diana se voormalige tuiste in Londen by Kensington-paleis onthul. Dit was 'n klein seremonie weens die koronavirus-pandemie.
Toe die projek in 2017 aangekondig is, het William (39) en Harry (36) gesê hulle hoop dat dit besoekers sal help om na te dink oor hul ma se "lewe en nalatenskap".
Diana is in 1997 in die ouderdom van 36 oorlede tydens 'n hoëspoedjaagtog in Parys, Frankryk.
Maroela Media het vroeër berig haar 1981 Ford Escort, 'n verlowingsgeskenk van prins Charles, is Dinsdag aan 'n Suid-Amerikaanse museum verkoop vir meer as £52 000 (meer as R1 miljoen).
Koninklike assistente het Donderdag se seremonie as 'n "baie persoonlike" familie-gebeurtenis beskryf. Alle oë is egter op die twee seuns vir enige teken van spanning in hul verhouding. As jong seuns het hulle kop onderstebo agter hul ma se kis aangestap verby die stil skares in Londen. Toe hulle as jong volwassenes al meer koninklike pligte aanvaar het, het hulle huishoudelike personeel gedeel en gereeld saam opgedaag om gemeenskaplike liefdadigheidsorganisasies te ondersteun. In 'n stadium het die twee broers en hul vroue as "The Fab Four" bekendgestaan waar hulle 'n moderne koninklike familie verteenwoordig het en meer aantreklik was vir 'n jonger generasie.
Die broers se verhouding het egter sigbaar versuur. Die koninklike biograaf Robert Lacey het gesê die twis is "die ernstigste koninklike konflik vir generasies".
Daar is altyd spanning tussen die sogenaamde "heir and the spare", het hy gesê toe hy sy nuwe boek, Battle of Brothers, bemark het, "maar niks so ernstig soos dié nie".
Harry het in 'n televisie-onderhoud in 2019 gerugte bevestig dat hy en William se verhouding versuur het en gesê hulle is "op verskillende paaie". Die voormalige Britse weermagkaptein, wat baie meer impulsief is as sy ouer broer, woon nou saam met sy vrou Meghan in die VSA. Die egpaar, wat twee kinders het, het gekla oor die "versmorende aard" van die koninklike lewe en hoe dit hul geestesgesondheid geraak het.
Hulle het boonop ook 'n koninklike hoë van rassisme beskuldig en gesê die persoon wou weet wat die velkleur sal wees van hul ongebore seun Archie.
Die koninklike familie het onderneem om 'n ondersoek van stapel te stuur en die fokus het op diversiteit in die paleis geval. William het egter vinnig verklaar: "Ons is beslis nie 'n rassistiese familie nie."
Harry was laas in April in Brittanje vir die begrafnis van sy oupa, koningin Elizabeth II se eggenoot prins Philip.
Hy en William het ná die diens by Windsor-kasteel staan en gesels.
William se vrou, Kate, het nog nie Harry en Meghan se dogter, Lilibet Diana, ontmoet wat verlede maand gebore is nie.
Omid Scobie, wat 'n simpatieke biografie van Harry en Meghan geskryf het oor hul skok-besluit om na die VSA te verhuis, het gesê Donderdag se ontmoeting kan help om die verhouding te verbeter. Die onthulling van die standbeeld "kan die ysbreker wees wat nodig is", het hy vroeër aan verslaggewers in Londen gesê. "Daar is baie wat hulle moet bespreek."
Die twee broers het saam 'n boodskap op sosiale media gedeel oor die standbeeld. "Vandag, wat ons ma se 60ste verjaarsdag sou wees, onthou ons haar liefde, krag en karakter – eienskappe wat haar 'n krag van goedheid wêreldwyd gemaak het. Sy het talle lewens verander," het die broers gesê. "Baie dankie aan Ian Rank-Broadley, Pip Morrison en hul spanne vir hul uitstekende werk, die vriende en donateurs wat dit moontlik gemaak het en almal om die wêreld heen wat ons ma se nagedagtenis lewendig hou. Ons wens elke dag dat sy hier by ons was. Ons hoop dat dié standbeeld altyd beskou sal word as 'n simbool van haar lewe en nalatenskap."
Brittanje se prins Willem, hertog van Cambridge (links) en prins Harry, hertog van Sussex by 'n standbeeld van hul ma, prinses Diana by The Sunken Garden, Kensington-paleis (1 Julie 2021) (Foto: Dominic Lipinski/POOL/AFP)
Die beeld is ongelukkig teleurstellend. Niks herinner aan haar nie. Haar gesig was fyner en lyf meer vroulik. Wie het die opdrag gegee en goedgekeur?
Nou waarom is daar n dogter en n seun by haar? Ek verstaan nie die logika daarvan nie .
Dit is vir my ñ teleurstelling, verstaan nie die kinders by haar, so sy dit moes haar en haar 2 seuns dan uitgebeeld het. Ek hoop hul het nou berusting en laat haar in vrede nou rus en dat hul 2 ook hul verskille kon uitsorteer
Dis so kosbaar! Ek hoop die broers kan hulle verskille ter syde stel. Haar liefdadigheid word so mooi ten toon gestel.
Teleurgesteld in die standbeeld. Dit lyk nie soos Diana nie. Die kinders is by omdat 'n kleuterskool onderwyseres was en baie lief vir kinders. Ek sou dink dit gaan oor heer en dat dit meer getroue beeld sou wees.